**ΤΟ ΚΙΝΗΜΑ ΤΟΥ ΔΙΑΦΩΤΙΣΜΟΥ (σχολικό βιβλίο, σελ. 9-10)**

**ΑΣΚΗΣΕΙΣ**

**Α. Σημειώστε αν οι παρακάτω προτάσεις είναι Σωστές ή Λάθος. Όπου υπάρχει λάθος να επαναδιατυπώσετε την πρόταση με το σωστό τρόπο.**

Ο Διαφωτισμός:

1. Έδινε μεγάλη έμφαση στην ανθρώπινη λογική.
2. Άσκησε αυστηρή κριτική στην αυθεντία της Εκκλησίας.
3. Ήταν υπέρ της απάνθρωπης μεταχείρισης των φυλακισμένων.
4. Μία σημαντική συνέπειά του ήταν το ξέσπασμα της Γαλλικής Επανάστασης (1789).
5. Είχε κοινωνικό, οικονομικό, πολιτικό και θρησκευτικό περιεχόμενο.

**Β. Να αντιστοιχίσετε της δύο στήλες:**

**Στήλη Α΄ Στήλη Β΄**

1. Μοντεσκιέ α. Κοινωνικό Συμβόλαιο ανάμεσα σε άρχοντες και αρχόμενους.
2. Βολταίρος β. Κατηγορήθηκε και φυλακίστηκε ως άθεος
3. Ντιντερό γ. Υπέρμαχος της ανεκτικότητας
4. Ρουσσώ δ. Διάκριση των εξουσιών σε νομοθετική, εκτελεστική και δικαστική
5. Άνταμ Σμιθ ε. Ελευθερία στην παραγωγή και τη διακίνηση των προϊόντων

**Γ. Αφού διαβάσετε τις παρακάτω πηγές να παρουσιάσετε με συντομία τις θρησκευτικές απόψεις του Βολταίρου .**

**ΠΗΓΗ Α.**

«Κάθε άνθρωπος που διώκει το συνάνθρωπο και αδελφό του γιατί δε συμφωνούν οι γνώμες τους είναι ένα τέρας […]. Αυτή η φριχτή διχόνοια, που κρατάει εδώ και αιώνες, μας διδάσκει […] ότι πρέπει […] να μη δίνουμε σημασία ο ένας στα λάθη του άλλου· το μεγαλύτερο κακό για την ανθρωπότητα είναι η διχόνοια, και μια μόνο γιατρειά υπάρχει: η αμοιβαία ανοχή. Δεν υπάρχει άνθρωπος που να μη συμφωνεί μ’ αυτή την αλήθεια […]. Αν υπήρχε τρόπος να σκεφτεί κανείς πάνω στη θρησκεία […], θα καταλάβαινε πως όλοι μας πρέπει ν’ ανεχόμαστε ο ένας τη γνώμη του άλλου, γιατί είμαστε όλοι αδύναμοι, ασυνεπείς και αλλάζουμε εύκολα γνώμη.»

*Βολταίρος, Φιλοσοφικό λεξικό (λήμμα για την ανεξιθρησκία), έτος 1764*

**ΠΗΓΗ Β.**

«Απευθύνομαι σε σένα, Θεέ, που δημιούργησες όλα τα όντα. […] Κάνε αυτοί που ανάβουν κεριά με το φως της ημέρας για να σε λατρέψουν να ανέχονται αυτούς που αρκούνται στο φως του ήλιου σου˙ κάνε, αυτοί που φορούν άσπρο ράσο για να σου δείξουν την αγάπη τους να μη μισούν αυτούς που σε αγαπούν το ίδιο, φορώντας μαύρο ράσο.»

*Πραγματεία περί ανεξιθρησκίας (1763)*

**Δ. « Όλα θα ήταν χαμένα αν ο ίδιος άνθρωπος ή το ίδιο σώμα […], ασκούσε τις τρεις αυτές εξουσίες»: Ποια άποψη υποστηρίζει ο Μοντεσκιέ σχετικά με την άσκηση της εξουσίας; Πώς αιτιολογείται η άποψη αυτή σύμφωνα με την παρακάτω πηγή και τις ιστορικές σας γνώσεις;**

«Yπάρχουν σε κάθε κράτος τρία είδη εξουσίας. […] Δεν υπάρχει ελευθερία όταν συμπίπτουν στο ίδιο πρόσωπο ή στο ίδιο διοικητικό σώμα, η νομοθετική με την εκτελεστική δύναμη […]. Δεν υπάρχει, επίσης, ελευθερία αν η δικαστική δύναμη δεν είναι χωρισμένη από τη νομοθετική και την εκτελεστική. […] Όλα θα ήταν χαμένα αν ο ίδιος άνθρωπος ή το ίδιο σώμα […], ασκούσε τις τρεις αυτές εξουσίες.»

*Το πνεύμα των νόμων (1748)*